10 in hof vir R600 m. se tenderbedrogArgieffoto Die tien verdagtes wat vroeër vandeesweek in hegtenis geneem is in verband met tenderbedrog van R600 miljoen, het Vrydag hul eerste verskyning in die landdroshof in Oos-Londen gemaak. Kol. Katlego Mogale, woordvoerder van die polisie, sê die verdagtes het in die hof verskyn op aanklagte van bedrog, korrupsie en geldwassery voordat die saak tot 5 Februarie 2020 uitgestel is. Ntsokolo Chris Magwangqana (60), Lulama Lancelot Taleni (42), Vincent Mpumelelo Shezi (42), Goodman Ntandazo Vimba (42),Ongama Mahlane(49), Bongani Mpeluza (47), Lovemore Sinbarashe Kativhu (37), Eddison Vuyani Gaga (34) en Helen Busisiwe is elkeen borgtog van R40 000 toegestaan. Die tiende verdagte, Nkosinathi Roosevelt Soga (59), is op borgtog van R10 000 vrygelaat. Vimba, een van die beskuldigdes, is die uitvoerende hoof van samewerkende regering en tradisionele sake (Cogta) se munisipale infrastruktuurondersteuningsagent (MISA). Maroela Media het vroeër berig die inhegtenisneming volg nadat die nasionale tesourie ’n klag by die Valke ingedien het. Luidens die klag het die verdagtes glo tenderprosesse omseil om toegang tot die Amathole-distriksmunisipaliteit (Oos-Londen) se fondse te verkry. Gevolglik is ’n tenderkontrak aan hulle toegeken om VIP-toilette (geventileerde puttoilette) aan die munisipaliteit te verskaf. ’n Ondersoek deur die Valke sou later onthul dat meer as R600 miljoen vir die bou van die toilette toegeken is, waarvan R286 miljoen reeds aan die verdagtes uitbetaal is.